Document ID: 32013R0679

UREDBA VIJEĆA (EU) br. 679/2013
od 15. srpnja 2013.
o utvrđivanju pondera koji se od 1. srpnja 2011. do 30. lipnja 2012. te od 1. srpnja 2012. primjenjuju na primitke od rada dužnosnika, privremenog osoblja i ugovornog osoblja Europske unije koji rade u trećim zemljama
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Pravilnik o osoblju za dužnosnike i Uvjete zaposlenja ostalih službenika Europske unije, utvrđene Uredbom Vijeća (EEZ, Euratom, EZUČ) br. 259/68 (1), a posebno članak 13. prvi stavak Priloga X. tom Pravilniku,
uzimajući u obzir prijedlog Europske komisije,
budući da:
(1)
Potrebno je uzeti u obzir promjene u troškovima života u trećim zemljama te u skladu s tim utvrditi pondere koji se od 1. srpnja 2011. do 30. lipnja 2012. te od 1. srpnja 2012. primjenjuju na primitke od rada dužnosnika, privremenog osoblja i ugovornog osoblja Europske unije koji rade u trećim zemljama, isplaćene u valuti zemlje zaposlenja.
(2)
Ponderi na temelju kojih je izvršena isplata prema Uredbi Vijeća (EU) No 964/2011 (2) mogu dovesti do pozitivnih ili negativnih usklađenja primitaka od rada s retroaktivnim učinkom.
(3)
Trebalo bi predvidjeti naknadna plaćanja u slučaju porasta primitaka od rada kao rezultat novih pondera.
(4)
Trebalo bi predvidjeti povrat preplaćenih iznosa u slučaju smanjenja primitaka od rada kao rezultat novih pondera za razdoblje između 1. srpnja 2011. i dana stupanja na snagu ove Uredbe.
(5)
Trebalo bi predvidjeti ograničenje svakog takvog povrata na razdoblje koje nije dulje od šest mjeseci prije dana stupanja na snagu ove Uredbe,
DONIJELO JE OVU UREDBU:
Članak 1.
1. Ponderi, koji se za razdoblje od 1. srpnja 2011. do 30. lipnja 2012. primjenjuju na primitke od rada dužnosnika, privremenog osoblja i ugovornog osoblja Europske unije koji rade u trećim zemljama, isplaćene u valuti zemlje zaposlenja, navedeni su u Prilogu I.
2. Ponderi, koji se od 1. srpnja 2012. primjenjuju na primitke od rada dužnosnika, privremenog osoblja i ugovornog osoblja Europske unije koji rade u trećim zemljama, isplaćene u valuti zemlje zaposlenja, navedeni su u Prilogu II.
3. Devizni tečajevi za izračun takvih primitaka od rada utvrđuju se u skladu s Uredbom (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br 1605/2002 (3) i odgovaraju tečajevima koji su važeći 1. srpnja 2011. odnosno 1. srpnja 2012.
Članak 2.
1. Ako na temelju primjene pondera navedenih u prilozima I. i II. dođe do porasta primitaka od rada, institucije izvršavaju naknadna plaćanja.
2. Ako na temelju pondera navedenih u prilozima I. i II. dođe do smanjenja primitaka od rada, institucije izvršavaju retroaktivna negativna usklađenja primitaka od rada za razdoblje između 1. srpnja 2011. i dana stupanja na snagu ove Uredbe.
Retroaktivna usklađenja koja uključuju povrat preplaćenih iznosa ograničuju se na razdoblje od šest mjeseci prije dana stupanja na snagu ove Uredbe. Povrat se može raspodijeliti na razdoblje od najviše dvanaest mjeseci od tog dana.
Članak 3.
Ova Uredba stupa na snagu na dan objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. srpnja 2013.

Labels: 9
5
15